সার্জিক্যাল স্ট্রাইক চলছে। পাক-অধিকৃত কাশ্মীরে সেনার সার্জিক্যাল স্ট্রাইকের পরে কালো টাকা খুঁজতে নোটবাতিলের ঘোষণা করেছেন প্রধানমন্ত্রী। তারই মধ্যে অরুণ জেটলি বুঝিয়ে দিয়েছেন দেশে অনলাইন লেনদেন চালু করার সার্জিক্যাল স্ট্রাইক শুরু হল। সেখানেই শেষ নয়, নরেন্দ্র মোদীর অর্থমন্ত্রী বুঝিয়ে দিয়েছেন, রাজনৈতিক দলগুলিকেও অনলাইনের আওতায় আনার পরিকল্পনা রয়েছে কেন্দ্রীয় সরকারের।
ঠিক কী বলেছেন অর্থমন্ত্রী অরুণ জেটলি? বৃহস্পতিবার সাংবাদিক সম্মেলনে বিভিন্ন ক্ষেত্রে অনলাইন লেনদেনে নানা সুবিধার কথা বলার শেষে সেই ইঙ্গিত দেন। একটি প্রশ্নের জবাবে রাজনৈতিক দলগুলির পাওয়া অনুদান বা চাঁদা নেওয়ার ক্ষেত্রে অনলাইন পদ্ধতি চালু করার প্রস্তাব রাখেন জেটলি। তিনি স্পষ্টভাবেই জানিয়েছেন, এটা সরকারের আগামী দিনের পরিকল্পনা। জেটলির কথায়, ‘এটা যদি ডিজিটাল হয়, অনুদানের পরিমাণ যদি কমে আর যদি অনেক দাতার থেকে অল্প অল্প অনুদান আসে তবে সেটা ভারতীয় গণতন্ত্রের জন্য এক বড় দিন হবে।’
ভারতে কমবেশি সব রাজনৈতিক দলের বিরুদ্ধেই অনুদান হিসেবে কালো টাকা নেওয়ার অভিযোগ রয়েছে। বেশি অভিযোগ ওঠে আঞ্চলিক দলের বিরুদ্ধে। এবার কেন্দ্র সব অনুদান নেওয়া যদি অনলাইনে করে তবে তাতে স্বচ্ছতা আসবে বলেই মনে করছে কেন্দ্র। এক বিজেপি নেতার কথায়, ইতিমধ্যেই মোদীর দল অনলাইন অনুদান নেওয়া শুরু করেছে। দেশি, বিদেশি সমর্থক, শুভানুধ্যায়ীদের থেকে অনলাইনে টাকা নেওয়া বাধ্যতামূলক হলে রাজনীতিতে কালো টাকার লেনদেন কমবে বলেও মনে করছেন ওই নেতা। একই সঙ্গে রাজনৈতিক দলগুলির স্বচ্ছতাও বাড়বে।
কিন্তু কী করবে বিরোধী দলগুলি? কেন্দ্র এমন নিয়ম চাপিয়ে দিলে সকলে কি মেনে নেবে? এই প্রশ্নের উত্তরে ওই বিজেপি নেতার বক্তব্য, এক্ষেত্রে বিরোধিতা করা মুশকিল হবে বিরোধীদের। সাধারণ মানুষের অসুবিধা হবে বলা যাবে না। আর এখনই কেন্দ্র ওই নিয়ম বাধ্যতামূলক করবে না। আগে দেশে ক্যাশলেস সমাজ গঠনের কাজ অনেকটা এগিয়ে যাওয়ার পরেই সেই পদক্ষেপ করা হবে। তখন রাজনৈতিক দলগুলির পক্ষে বিরোধিতা করা আরও মুশকিল হয়ে যাবে। তাছাড়া একটা এমন সময় আসবে যে অনলাইনে চাঁদা বা অনুদান নেওয়া ছাড়া কোনও পথ থাকবে না।
ভারতীয় আইন অনুসারে রাজনৈতিক দলগুলিকে অনুদান দিলে তার জন্য আয়করে ছাড়ও পাওয়া যায়। ১৯৬১ সালের আয়কর আইন অনুসারে ৮০জিজিবি/ ৮০জিজিসি ধারায় আয়করে ছাড় মেলে।
এখন নোটবাতিল ইস্যুতে কমবেশি সব রাজনৈতিক দলই কিছু কিছু বিষয়ে বিরোধিতা করেছে। তবে গোটা বিষয়টাই জনবিরোধী বলে আন্দোলনে নেমেছে তৃণমূল কংগ্রেস। দেশের মধ্যে সবথেকে বেশি সরব হয়েছেন মমতা বন্দ্যোপাধ্যায়। তাঁর দলেই কিন্তু এখন অনলাইনে অনুদান নেওয়ার ব্যবস্থা নেই। দলের ওয়েবসাইটে আগ্রহীদের চেক বা ড্রাফট পাঠানোর কথা বলা রয়েছে।
তবে অন্যান্য কয়েকটি বিরোধী দলের ওয়েবসাইটে এই সুযোগ দেওয়া রয়েছে। সিপিএমের কেরল শাখার ওয়েবসাইটে অনলাইন অনুদান দেওয়ার সুযোগ রয়েছে। আম আদমি পার্টিও সেই সুযোগ রেখেছে। আর শাসকদল বিজেপির অনলাইন এবং মোবাইলের মাধ্যমে অনুদান নেওয়ার জন্য আলাদা একটি ওয়েবপেজই রয়েছে। ফলে দেশি, বিদেশি অনুদানের জন্য বিজেপি বা আপের কোনও সমস্যা সেভাবে নেই। বাকিরাও কি এবার অনলাইনে অনুদানের সুযোগ তৈরি করবে, নাকি কেন্দ্র সিদ্ধান্ত লাগু করলে বিরোধিতার পথে হাঁটবে সেটাই এখন দেখার।